Bugetul Capitalei pe 2024 a trecut vineri, din a patra încercare. Acesta a fost aprobat de Consiliul General cu 51 de voturi "pentru" și zero voturi "împotrivă". S-a întâmplat în contextul în care majoritatea din Consiliu s-a schimbat recent, PNL aliindu-se cu PSD.
"Bugetul e mare, însă ce e important e că sunt cei aproximativ 5,5 miliarde lei bani din impozitele și taxele bucureștenilor. Peste ei se mai adaugă alte sume care sunt, în linii mari, fonduri europene care vin și, în măsura în care le cheltuim, sunt suplimentate față de acest buget. Și mai sunt fonduri care vin de la stat și care doar trec pe la noi, cum sunt salariile medicilor", a declarat Nicușor Dan, primarul general al Capitalei.
Grupurile PNL-PSD au depus un amendament comun, citit de consiliera social-democrată Anca Comănici. Printre schimbările majore, sunt alocări în plus pentru subvenţiile la transport şi termoficare, informează Buletin de București.
Consilierii USR s-au arătat nemulţumiţi de amendamentul PSD-PNL şi de întârzierea bugetului.
De altfel, Nicușor Dan se arătase optimist joi seară, într-o declarație pe B1 TV, că bugetul va trece: "Acum ei (PSD și PNL) au creat un amendament cu care vor veni mâine în ședința de Consiliu General și o să facă niște modificări la bugetul pe care eu l-am propus și bugetul o să treacă".
Consilierii PSD şi PNL au susţinut alocarea suplimentară a sumei de 240 milioane de lei pentru subvenţia la termoficare, a 200 de milioane de lei pentru subvenţia la transportul public, precum şi a 150 de milioane de lei pentru plata parţială a restanţelor la sprijinul pentru persoanele adulte cu dizabilităţi, informează Agerpres.
Pe de altă parte, bugetele mai multor structuri din administrația Capitalei sunt reduse: bugetul Proedus se va diminua cu 25 de milioane de lei, al ARCUB cu 17 milioane lei, al ALPAB cu 20 de milioane de lei, al Creart cu 13 milioane lei. Se mai diminuează cu 30 de milioane de lei banii destinaţi Administraţiei Străzilor. Se mai taie 20 de milioane de lei şi de la Administraţia Municipală pentru Consolidarea Clădirilor cu Risc Seismic.
Şi primarul Nicuşor Dan a propus un amendament la buget. După o oră de listat schimbări în toate domeniile, amendamentele au intrat la vot.